**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U DEVET MJESECI 2024. GODINE**

**STANJE KRIMINALITETA**

 U devet mjeseci 2024. godine evidentirano je 1268 kaznenih djela što je za 91 kazneno djelo ili 7,7% više u odnosu na devet mjeseci 2023. godine.

 Od ukupnog broja kaznenih djela 650 je bilo po poznatom počinitelju, a 618 po nepoznatom počinitelju. Počinitelji su naknadno otkriveni u 231 kaznenom djelu ili 37,4%, a u 387 kaznenih djela počinitelji su ostali nepoznati.

 Ukupna razriješenost kaznenih djela iznosi 69,5%, dok je u devet mjeseci 2023. godine iznosila 72,7%.

 Ukupna razriješenost kaznenih djela, s kaznenim djelima iz ranijih razdoblja, čiji su počinitelji naknadno otkriveni u devet mjeseci (25 kaznenih djela), iznosi 71,5% dok je u devet mjeseci 2023. godine iznosila 75,5%.

 U strukturi kriminaliteta ukupno je: 925 kaznenih djela općeg kriminaliteta od kojih je 166 počinjeno na štetu mladeži i obitelji, 180 kaznenih djela organiziranog kriminaliteta, 48 kaznenih djela kibernetičkog kriminaliteta, 46 kaznenih djela sigurnosti prometa, 35 kaznenih djela zlouporabe droga i 34 kaznena djela gospodarskog kriminaliteta.

**Opći kriminalitet**

U devet mjeseci 2024. godine je evidentirano 925 kaznenih djela koja pripadaju grupaciji općeg kriminaliteta. Od navedenog broja kaznenih djela 166 je počinjeno na štetu mladeži i obitelji.

 Od ukupnog broja kaznenih djela 433 su bila po poznatom počinitelju, a 492 po nepoznatom počinitelju. Počinitelji su naknadno otkriveni u 153 kaznena djela ili 31,1%, a u 339 kaznenih djela počinitelji su ostali nepoznati.

 Ukupna razriješenost kaznenih djela iznosi 63,4%, a u devet mjeseci 2023. godine je iznosila 69,1%. Ukupna razriješenost kaznenih djela, s djelima iz ranijih razdoblja, iznosi 65,8%, a u devet mjeseci 2023. godine je iznosila 72,1%.

 U strukturi kaznenih djela općeg kriminaliteta ukupno je: 448 kaznenih djela protiv imovine, 114 kaznenih djela protiv osobne slobode, 76 kaznenih djela krivotvorenja, 50 kaznenih djela protiv života i tijela, 23 kaznena djela protiv javnog reda, 21 kazneno djelo protiv opće sigurnosti, 11 kaznenih djela protiv privatnosti, 8 kaznenih djela protiv pravosuđa, 7 kaznenih djela protiv spolne slobode i 1 kazneno djelo protiv okoliša.

U kaznenim djelima protiv imovine najviše je krađa i teških krađa. U devet mjeseci je evidentirano 160 krađa ili 4 manje u odnosu na devet mjeseci 2023. godine, a razriješenost krađa iznosi 30%. Evidentirane su 144 teške krađe ili 59 manje u odnosu na prošlu godinu, a ukupna razriješenost je 29,9%.

 Na štetu mladeži i obitelji je počinjeno 166 kaznenih djela ili 6 kaznenih djela manje u odnosu na devet mjeseci 2023. godine.

 Najbrojnija kaznena djela ove grupacije kriminaliteta su: 52 kaznena djela povrede dužnosti uzdržavanja, 41 kazneno djelo povrede djetetovih prava, 25 kaznenih djela nasilja u obitelji, 15 prijetnji i 10 kaznenih djela nanošenja tjelesne ozljede.

**Gospodarski kriminalitet**

Policijska uprava je evidentirala 34 kaznena djela gospodarskog kriminaliteta ili 13 kaznenih djela manje u odnosu na 2023. godinu. Najveći broj prijavljenih kaznenih djela pripada kaznenim djelima neisplate plaća (7), utaje poreza ili carine (4), zlouporabe povjerenja u gospodarskom poslovanju (4), povrede tuđih prava (4) i zlouporabe osobne isprave (4).

**Kibernetički kriminalitet**

 Iz ove grupacije kriminaliteta evidentirano je 48 kaznenih djela ili 23 više u odnosu na prošlu godinu. Od broja evidentiranih kaznenih djela ukupno su 42 kaznena djela računalne prijevare, 4 kaznena djela iskorištavanja djece za pornografiju, 1 kazneno djelo ometanja rada računalnog sustava i 1 kazneno djelo oštećenja računalnih podataka.

**Organizirani kriminalitet**

Iz oblasti organiziranog kriminaliteta evidentirano je 180 kaznenih djela ili 110 više u odnosu na prošlu godinu. Tijekom devet mjeseci evidentirano je ukupno: 160 kaznenih djela protuzakonitog ulaženja, kretanja i boravka u RH, 10 kaznenih djela nedozvoljenog posjedovanja, izrade i nabavke oružja, 4 iznude, 2 kaznena djela protupravne naplate, 2 kaznena djela krivotvorenja novca, 1 kazneno djelo prostitucije i 1 kazneno djelo zločinačkog udruženja.

**Zlouporaba droga**

 U devet mjeseci 2024. godine evidentirano je 35 kaznenih djela zlouporabe droga ili 7 kaznenih djela manje u odnosu na devet mjeseci 2023. godine.

Zapljenama je izuzeto: 8476,45 g marihuane, 4886 komada lijekova sa liste opojnih droga, 916 g amfetamina, 207,73 g kokaina, 142,96 g cannabis smole, 57 ml cannabis ulja, 50,3 g MDMA i derivata XTC, 6 komada cannabis sjemenki, 4,57 g halucinogenih gljiva, 3 stabljike biljke cannabis i 0,40 g heroina.

**SIGURNOST PROMETA**

 Na području Policijske uprave brodsko-posavske evidentirane su 904 prometne nesreće što je za 20 nesreća ili 2,3% više u odnosu na devet mjeseci 2023. godine.

Od ukupnog broja, 7 nesreća je s poginulim osobama, 281 s ozlijeđenim osobama i 616 s materijalnom štetom.

U odnosu na devet mjeseci 2023. godine broj nesreća s poginulim osobama je veći za 2 nesreće ili 40%, s ozlijeđenim osobama je veći za 6 nesreća ili 2,2%, a s materijalnom štetom je veći za 12 nesreća ili 2%.

U prometnim nesrećama je poginulo 7 osoba, jednako kao i u devet mjeseci 2023. godine.

Poginula su 2 vozača osobnih automobila, 2 vozača motocikla, 1 vozač teretnog automobila, 1 vozač bicikla i 1 pješak.

Teško su ozlijeđene 93 osobe, a lakše je ozljede zadobila 341 osoba. U odnosu na devet mjeseci 2023. godine broj ozlijeđenih osoba je veći za 7,4%.

 Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepropisne brzine i brzine neprimjerene uvjetima na cesti i to u 84 nesreće, zbog nepropisnog kretanja vozilom na kolniku u 52 nesreće, zbog nepoštivanja prednosti prolaza u 50 nesreća, te zbog vožnje na nedovoljnoj udaljenosti u 20 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s ceste i to 88 nesreća.

 Pod utjecajem alkohola je u trenutku prometne nesreće bilo 125 vozača i 3 putnika.

 Nadzorom prometa policijski službenici su utvrdili ukupno 21.102 prekršaja u cestovnom prometu što je za 10,7% više nego u devet mjeseci 2023. godine.

 Od ukupnog broja prekršaja, utvrđeno je 8937 prekršaja vožnje nepropisnom brzinom što je u odnosu na devet mjeseci 2023. godine više za 16,9%, a zbog upravljanja vozilom pod utjecajem alkohola je utvrđeno 756 prekršaja što je za 23,3% manje prekršaja nego u prošloj godini.

**JAVNI RED**

Tijekom proteklih devet mjeseci evidentirana su 2664 prekršaja od kojih je 419 protiv javnog reda i mira i 2245 iz ostalih zakona.

U odnosu na devet mjeseci 2023. godine prekršaja je više za 16,1%.

**Javni red i mir**

Prema Zakonu o prekršajima protiv javnog reda i mira evidentirano je 419 prekršaja. U odnosu na devet mjeseci 2023. godine (353 prekršaja) bilježi se povećanje za 66 prekršaja ili 18,7%.

 Evidentiran je 141 prekršaj svađe i vike, 64 prekršaja omalovažavanja policijskih službenika, 56 prekršaja drskog ponašanja, 52 tučnjave, 38 prekršaja držanja životinja bez nadzora, 26 prekršaja odavanja pijanstvu na javnom mjestu, 14 prekršaja odavanja skitnji i prosjačenju, 14 prekršaja vrijeđanja ili omalovažavanja moralnih osjećaja građana, 5 prekršaja davanja alkoholnog pića osobama koje su već bile pod utjecajem alkohola, 4 prekršaja odavanja prostituciji, 2 prekršaja izvođenja, reproduciranja, nošenja ili prenošenja simbola, 1 prekršaj izmišljanja ili širenja lažnih vijesti, 1 prekršaj omalovažavanja drugih službenih organa i 1 prekršaj nesprječavanja narušavanja javnog reda i mira.

 Na ulici i trgu su počinjena 283 prekršaja, u ugostiteljskim objektima 54 prekršaja, a na drugim mjestima 82 prekršaja.

 Pojedinačno je počinjeno 330 prekršaja, udružene dvije osobe su počinile 44 prekršaja, a u grupi tri i više osoba je počinjeno 45 prekršaja.

 Pod utjecajem alkohola su počinjena 142 prekršaja.

**Ostali zakoni**

 Prema ostalim zakonima evidentirano je 2245 prekršaja. U odnosu na devet mjeseci 2023. godine (1941 prekršaj) ovih je prekršaja više za 304 ili 15,7%.

Najviše prekršaja evidentirano je iz Zakona o nadzoru državne granice i to 569 prekršaja, a zatim slijedi 324 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 298 iz Zakona o suzbijanju zlouporabe droga, 251 iz Zakona o osobnoj iskaznici, 216 iz Zakona o zaštiti od nasilja u obitelji, 175 iz Zakona o obveznom osiguranju u prometu, te 162 prekršaja iz Zakona o strancima.

**Javna okupljanja**

Na području Policijske uprave brodsko-posavske prijavljeno je 1081 javno okupljanje od kojih je održano 1077 ili 118 okupljanja više u odnosu na devet mjeseci 2023. godine.

Održano je 687 javnih okupljanja sportskog karaktera, 176 kulturno zabavnog karaktera, 13 političkog karaktera, 4 prosvjeda i 197 okupljanja ostalog karaktera.

 Na održanim okupljanjima angažirana su 1833 policijska službenika, a zbog narušavanja javnog reda i mira na okupljanjima sportskog karaktera podnesena je 31 prekršajna prijava.

**SIGURNOST DRŽAVNE GRANICE**

Tijekom devet mjeseci 2024. godine je preko graničnih prijelaza zabilježeno prometovanje 9.280.699 osoba što je povećanje za 6% u odnosu na devet mjeseci 2023. godine.

 Od ukupnog broja prelazaka, evidentirano je 4.373.608 prelazaka državljana trećih zemalja, 3.576.751 prelazak hrvatskih državljana i 1.330.340 prelazaka državljana EU.

 Promatrajući prometovanje vozila evidentirano je ukupno: 3.463.479 osobnih automobila što je za 6,4% više nego u devet mjeseci 2023. godine, 505.221 teretno vozilo što je povećanje za 13,2%, te 39.671 autobus što je u odnosu na devet mjeseci 2023. godine smanjenje za 3,3%.

 Na graničnim prijelazima odbijena su 1682 ulaza strancima u Republiku Hrvatsku i 340 izlaza od kojih se 217 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

 Evidentirana su 153 požara ili 17 više u odnosu na devet mjeseci prošle godine.

Od ukupnog broja, 82 su na otvorenom prostoru, 45 na građevinskim objektima i 26 na prometnim sredstvima.

 Tehnoloških eksplozija nije bilo.